Freedom House, raport për lirinë në Amerikë në kushtet e terrorizmit
Amerikanët kanë koncepte të ndryshme për liritë në Shtetet e Bashkuara 
Organizata Freedom House, autore e raporteve vjetore për lirinë në botë, po e kthen vëmendjen tek Shtetet e Bashkuara. Ajo ka nxjerrë një studim të ri për gjendjen e lirive në Amerikë në kushtet e luftës kundër terrorizmit. Winston Worley erdhi në Washington para 30 vjetësh për të protestuar ndaj luftës së Vietnamit. Ai ishte në mes të protestave, duke ushtruar lirinë e shprehjes që është e garantuar në Shtetet e Bashkuara. Ai thotë se vazhdon ta vlerësojë lirinë e tij. Të jesh i lirë, nënkupton gjëra të ndryshme për amerikanët. Organizata Freedom House njihet për raportet mbi lirinë në botë. Tani ajo e ka kthyer vëmendjen tek liritë në Shtetet e Bashkuara. Organizata arriti në përfundimin se Shtetet e Bashkuara vazhdojnë të sigurojnë një nivel të lartë të lirisë së besimit dhe të shtypit. Por gazetarja veterane Helen Thomas thotë se media ka ushtruar autocensurë pas sulmeve terroriste të 11 shtatorit, 2001. Gazetarja thotë se si rezultat, liritë civile u tkurrën, ndërsa administrata ndryshoi ligjin për përgjimin dhe praktikat e marrjes në pyetje të të dyshuarve për terrorizëm. Freedom House thotë se liria për të votuar është thelbësore për demokracinë. Kjo grua thotë se ajo gjithnjë e ka gëzuar këtë të drejtë. Por Stuart Eizenstat i Freedom House thotë se sipas studimit, ka disa probleme me votimin. Një nga redaktorët e studimit, Thomas Melia thotë se mendimet e larmishme janë diçka pozitive dhe se Shtetet e Bashkuara do të mbeten të lira përsa kohë amerikanët ruajnë frymën e debatit.